钦定古今图书集成/明伦汇编/官常典/第670卷
## 钦定古今图书集成/明伦汇编/官常典/第670卷

| 钦定古今图书集成 明伦汇编 第六百七十卷 |

| |

钦定古今图书集成明伦汇编官常典

第六百七十卷目录

王寮部纪事二

王寮部杂录

官常典第六百七十卷

《旧唐书姚思廉传》：思廉初为代王侍读，属义师入京
城，时府僚骇散，惟思廉侍不离其侧。义师入殿门，思
廉谓之曰：“‘唐公举兵，本匡王室，卿等不宜无礼于王’。
众服其言，于是布列阶下。太宗居藩，引为文学。及亲
征徐元朗，思廉时在洛阳。太宗尝言及隋亡之事，叹
曰：‘姚思廉不惧兵刃以明大节，求之古人，亦何以加
也’！因赐物百段，遗其书曰：‘想卿节义之风，故有斯赠’。”
《唐书。孙伏伽传》：“伏伽武德初言曰：‘皇太子诸王左右
执事，不可不择，愿选贤才，澄僚友之选’。”

《杜如晦传》：如晦，秦王引为府兵曹参军，徙陕州总管
府长史。时府属多外迁，王患之，房元龄曰：“去者虽多
不足吝。如晦，王佐才也，大王若终守藩，无所事，必欲
经营四方，舍如晦无共功者。”王惊曰：“非公言，我几失
之。”因表留莫府，从征伐，常参帷幄，机秘方多事，裁处
无留，僚属共才之，莫见所涯。

《于志宁传》：“志宁识褚亮于囚中，迁天策府中郎，文学
馆学士，引亮与同列。”

《褚亮传》：“武德四年，太宗为天策上将军，宫城西作文
学馆。以大行台司勋郎中杜如晦，记室考功郎中房
元龄及于志宁，军谘祭酒苏世长，天策府记室薛收，
文学褚亮、姚思廉，太学博士陆德明、孔颖达，主簿李
元道，天策仓曹参军事李守素，王府记室参军事虞
世南，参军事蔡允恭、颜相时，著作郎摄记室许敬宗”、
薛元敬，太学助教盖文达，军谘典签苏勗，并以本官
为学士。七年，收卒，复召东虞州录事参军刘孝孙补
之，号“十八学士”，藏之书府，以彰礼贤之重。方是时，在
选中者，天下所慕向，谓之《登瀛洲》。

《权万纪传》：“万纪徙吴王长史，王畏其直，善遇之。齐王
祐不奉法，帝数奇万纪能左右吴王者，乃徙为祐长
史。祐昵比群小，万纪骤谏不入，即条过失以闻。帝遣
刘德威按问，因召祐入朝。祐恐，与所嬖燕弘亮谋杀
之，而万纪先引道，祐遣弘亮驰彀骑追击，斩首殊支
体，投圊中。又杀典军韦文振。文振本以校尉从帝征”
伐，以质谨自将。帝使事祐典厩马，切谏不纳，辄见万
纪道之，故祐内常愤疾。万纪死，文振惧，驰去，追骑获
之。祐平，赠万纪齐州都督、武督郡公，食二千户，谥曰
“敢。”《文振》左武卫将军、襄阳县公，食千户。

《李守素传》：守素署天策府仓曹参军。通氏姓学，世号
肉谱。虞世南曰：昔任彦昇通经，时称五经笥，今以仓
曹为《人物志》，可乎。

《合璧事类》：“杜淹，秦王引为天策府兵曹参军、文学馆
学士。尝侍宴赋诗，尤工，赐银锺。”

薛收授天策府记室参军尝上书谏王畋猎王答曰：
“览卿所陈知戒我者卿也。明珠兼乘未。若一言今赐
黄金四十铤。”

《孔帖》：房乔，太宗以炖煌公徇渭北，谒辕门，署渭北道
行军记室参军。公为秦王，授府记室，征伐未尝不从，
众争取珍怪，乔独收人物致幕府。王尝曰：“汉光武得
邓禹门下益亲，今我见乔犹禹也。”居府出入十年，军
符府檄，驻马即办。

《唐书苏世长传》：“世长为天策府军谘祭酒，引为学士。
贞观初，使突厥，与颉利争礼不屈，拒却赂遗，朝廷壮
之。”

《王𬘭传》：“𬘭父弘直，为汉王元昌友。王好畋游，上书切
谏，王稍止，然益疏斥，终荆王友。”

《郎馀令传》：馀令授霍王元轨府参军事，从父知年亦
为王友，元轨每曰：“郎家二贤皆入府，不意培𪣻而松
柏为林也。”

《江安王元祥传》：始王许，后徙王，四为州刺史，实封至
千户。性庸迷，所至营财产无厌。时滕、蒋、虢三王皆贪
暴，得其府官者恶之不愿行，故时语曰：“宁向儋、崖、振、
白，不事江、滕、蒋、虢。”

《滕王元婴传》：“元婴徙隆州，复不循法。录事参军裴聿
谏正其失，元婴捽辱之。聿入计具奏，帝迁聿六品上
阶。”

《苏瓌传》：“瓌从父兄干，擢明经，授徐王府记室参军。王
好畋，每谏止之。”

《王珪传》：珪拜礼部尚书兼魏王泰师。王见之为先拜，
珪亦以师自居。王问珪何以为忠孝，珪曰：“陛下王之
君，事思尽忠；陛下王之父，事思尽孝。忠孝可以立身可以成名。”王曰：“忠孝既闻命矣，愿闻所习。”珪曰：“汉东
平王苍称为善最乐，愿王志之。”帝闻，喜曰：“儿可以无
过矣。”

《苏勗传》：勗迁魏王泰府司马，博学有美名，泰重之。
《谢偃传》：偃迁魏王府功曹，尝为《尘影赋》二篇，帝美其
文，召见，欲偃作赋，先为序一篇，颇言天下乂安，功德
茂盛意，授偃使赋。偃缘帝指，名篇曰《述圣》，帝悦，赐帛
数十。

《山堂肆考》：唐太宗转李𪟝詹事，谓曰：“我儿新登储贰，
卿故长史，故有此除。虽屈阶资，可勿怪也。”

《唐书杜正伦传》：“正伦，太宗素知名，表直秦王府文学
馆。”

《庶人祐传》：帝用王府长史司马，必取骨鲠敢言者，有
过失辄闻。而祐溺群小，好弋猎，长史薛大鼎屡谏不
听。帝以辅王无状免之。

《王义方传》：“义方补晋王府参军，直弘文馆，魏徵异之，
欲妻以夫人之侄，辞不取。俄而征薨，乃娶。人问其然，
曰：‘初不附宰相，今感知己故也’。”

《合璧事类》：唐卢照邻调邓王府典签，王爱重，谓曰：“此
吾之相如。”

《孔帖》：韦思谦沛王府长史，皇甫公义引为仓曹参军，
谓曰：“公非池中物，屈公为数旬客，以重吾府。”

《山堂肆考》：唐萧德言展阅《五经》，必盥濯束带，危坐对
之。高宗为晋王时，诏德言讲经授业，及升东宫，仍兼
侍读。

《事文类聚》：苏良嗣，高宗时为周王府司马。王年少不
法，良嗣数谏王以法绳府官不职者，甚尊惮，帝异之。
《唐书王勃传》：勃年未弱冠，授朝散郎，数献颂阙下。沛
王闻其名，召署府修撰，论次《平台秘略》。书成，王爱重
之。是时诸王斗鸡，勃戏为文檄英王鸡。高宗怒曰：“是
且交构。”斥出府。

《玉海》：“高宗、中宗时，相王府长史以宰相兼之，姚崇以
凤阁侍郎，韦安石以中书令，魏雍卫王府以尚书兼
之。”

《唐书赵弘智传》：“弘智，永徽初入为陈王师，讲《孝经》百
福殿。于是宰相弘文馆学士、太学生俱在。弘智举五
经诸儒更诘辨，随问酬悉，舌无留语。高宗喜曰：‘试为
我陈经之要，以辅不逮’。对曰：‘天子有争臣七人，虽无
道，不失天下。愿以此献’。帝悦，赐绢二百名，马一。”
《韦安石传》：“安石子陟，神龙二年甫十岁，授温王府东
阁祭”酒，朝散大夫。风格方整，善文辞，书有楷法，一时
知名士皆与游。

《裴耀卿传》：耀卿数岁能属文。擢童子举，稍迁秘书省
正字，相王府典签，与掾丘悦、文学韦利器更直，备顾
问，府中号“学直。”

《袁恕己传》：“恕己知相王府司马，与诛二张。又从相王
统南衙，兵备非常。”

《孔帖》：刘祎之拜相王府司马，帝谓曰：“卿家忠孝，朕子
赖卿师矩，冀蓬在麻不扶而直也。”

《山堂肆考》：唐韦凑入为相王府属，时姚崇兼府长史，
曰：“韦子识远文优，吾恨晚得之。”

《唐书源乾曜传》：“乾曜，开元初邠王府吏犯法，元宗敕
左右为王求才。长史太常卿姜晈荐乾曜，自梁州都
督召见，神气爽澈，占对有序，帝悦之，擢少府少监，兼
邠王府长史。”

《潘好礼传》：好礼，开元初为邠王府长史。王为滑州刺
史，好礼兼府司马知州事。王御下不能肃，有诏好礼
检督王家，至过失皆上闻。王每游观，好礼必谏谕禁
切。农月，王出猎，家奴罗迾，好礼遮道谏，王初不许，乃
卧马下，謼曰：“今农在田，王何得非时暴禾稼以损下
人，要先践杀司马，然后听所为。”王惭为还。

《丁公著传》：“公著为直学士，充皇太子诸王侍读，因著
《太子诸王训》十篇。”

《庾敬休传》：“敬休召为翰林学士。文宗将立鲁王为太
子，慎选师傅，敬休以户部侍郎兼鲁王傅。”

《东观奏记》：“大中十二年，始用左谏议大夫郑漳、兵马
郎中李邺为郓王已下侍读。时郢王居十六宅，夔、昭
以下五王居大明宫内院。数日，追制改充夔王以下
侍读，五日一入乾符门讲读。郓王即位，其事遂停。”
《辽史百官志》。圣宗太平八年，长沙郡王宗允等奏选
诸王伴读。

《姚景》行，重熙中为燕赵国王教授。

萧惟信重熙十五年为燕王傅。

《涑水记闻》：太祖尝谓秦王侍讲曰：“帝王之子，当务读
经书，知治乱之大体，不必学作文章，无所用也。”
《宋史程德元传》：德元善医术，太宗尹京邑，召置左右
署押衙，颇亲信用事。太祖大渐之夕，德元宿信陵坊，
夜有叩关疾呼趣赴宫邸者，德元遽起，不暇盥栉，诣
府，府门尚关。方三鼓，德元不自悟，盘桓久之。俄顷，见
内侍王继恩驰至，称遗诏迎太宗即位，德元因从以
入，拜翰林使《玉照新志》：司勋员外郎张大亨奏：“切见朝廷讲读之
官，在天子所者谓之侍读、侍讲，而诸王府亦有侍读、
侍讲官，比拟称呼相紊，名之不正，孰大于是？太宗皇
帝初为韩冀，诸王侍读，置侍讲，后有欲为皇族子孙
置之，议者以唐文宗改诸王”侍讲为“奉诸王讲读，请
以‘教授’”为名，从之。且皇族学官，尚不可与王府同称，
而王府官岂可同天子讲读之号？诏诸王府侍讲改
为直讲，侍读改为赞读。

《宋史毕士安传》：雍熙二年，诸王出阁，慎择僚属，以虞
部郎中王龟从兼陈王府记室参军，水部员外郎王
素兼韩王府记室参军，秘书丞张茂直兼益王府记
室参军，士安迁左拾遗兼冀王府记室参军。太宗召
谓曰：“诸子生长宫庭，未闲外事，年渐成人，必资良士
赞导，使日闻忠孝之道，卿等勉之。”赐袭衣、银带、鞍勒
马。士安本名士元，以元犯王讳，遂改焉。迁考功员外
郎。端拱中，诏王府僚属各献所著文，太宗阅视累日，
问近臣曰：“其才已见矣，其行孰优？”或以士安对。上曰：
“正协朕意。”俄以本官知制诰。王请对，愿留府邸，不许。
淳化二年，诏入翰林为学士。

《合璧事类》：窦偁为晋府记室，贾琰为判官，每诸王宗
室宴集，琰必怡声下气，褒赞捷给。偁叱之曰：“贾氏子
何巧言令色之甚，独不愧于心耶！”

《翰苑新书》：太宗至道元年，以员外郎孙蠙充皇侄皇
孙教授。时中书言，今皇侄、皇孙是环卫之职，以教授
为名。从之。

《汇苑》：“至道二年，以孙奭为诸王府侍讲，赐紫衣。”
《山堂肆考》：宋杨砺，真宗为襄王时，以砺为记室，王甚
重之。及建东宫，以为太子右谕德。真宗即位，召为翰
林学士。

《翰苑新书》：“真宗咸平元年，以朱昂兼南宅教授，张蔚
兼北宅教授。”

大中祥符五年，以直史馆晏殊为昇王府记室参军。
《宋史崔遵度传》：遵度为右正言。大中祥符九年，仁宗
以寿春郡王开府，诏宰相择耆德方正有学术之士，
咸曰：“‘遵度力学有士行，时称长者’。遂命与张士逊并
为王友。改户部员外郎，赐服金紫，又赉袭衣、犀带缗
钱。上作七言诗宠之，因谓左右曰：‘翊善、记室皆府属’”
也，故王皆受拜。今宾友之礼，当令答拜。府中文翰，皆
遵度所作。王读《孝经》彻章，复以御诗赐之。

《张士逊传》：“士逊，仁宗出阁，帝选僚佐谓宰臣曰：‘翊善、
记室府属也，王皆受拜。今王尚少，宜以士逊为友，令
王答拜’。”于是以户部郎中直昭文馆为寿春郡王友，
改昇王府谘议参军。迁右谏议大夫，兼太子右庶子，
改左庶子。士逊言：诣资善堂，升阶列拜，而皇太子犹
跪受，宜诏皇太子坐受之。帝不许，诏士逊等遇太子
侍驾出入，许陪从。判史馆、知审刑院，以太子宾客、枢
密直学士判集贤院。既而二府大臣皆领东宫官，遂
换太子詹事。

《山堂肆考》：宋仁宗谕执政曰：“延安郡王出阁，当议官
僚。”执政对曰：“司马光有重名，宜为郡王羽翼，如吕公
著、孙觉皆可以任之。”

《宋史王猎传》：猎为吴王、潭王宫教授，睦亲广亲宅讲
书，诸王侍讲，凡在京藩十二年，宗室无高卑少长，各
得其欢如一日。英宗在邸，尊礼之，入为皇子，即拜说
书。及即位，拜天章阁待制兼侍讲。方议濮王称，以问
猎，猎不可，帝曰：“王待侍讲厚，亦持此说邪？”对曰：“臣荷
皇恩厚，不敢以非礼名号加于王，所以报王也。”帝大
悟，自是不复议。

《邵亢传》：亢选为颍王府翊善，加直史馆，召对群玉殿，
英宗访以世事，称之曰：“学士真国器也。”擢同修起居
注。建言：“‘陛下初政，欲治国者先齐家。颍王且授室，采
用古昏礼。公主下降，不宜厌舅姑之尊’。帝深纳之。他
日谕王曰：‘以翊善端直朴厚，辍为谏官矣’。”王出道帝
语，遂以知制诰知谏院。

《汇苑》：吴申为睦亲宅都讲。初，宗室坐序爵，仍自为宾
主，讲官位主席之东隅。申不肯坐，且曰：“宗室当以亲
族尊卑为序，与讲官分宾主。”移书大宗正，宗正不能
决，因内朝出二书，英宗是之。宗室正讲席自申始。
《山堂肆考》：宋治平中，宗室四千馀人，亲王置翊善、侍
讲、记室，馀则宫院都讲、教授。岁时有嘉庆事，则侍宴
崇政殿或太清楼。

《宋史韩维传》：神宗封淮阳郡王，颍王维皆为记室参
军。王每事咨访，维悉心以对，至拜起进趋之容，皆陈
其节。尝与论天下事，语及功名，维曰：“‘圣人功名，因事
始见，不可有功名心’。王拱手称善。闻维引疾请郡，上
章留之。时禁中遣使泛至诸臣家为王择妃，维上疏
曰：‘王孝友聪明，动履法度，方向经学，以观成德。今卜
族授室官，历选勋望之家，谨择淑媛。考古纳采问名
之义，以礼成之，不宜苟取华色而已’。”左右史阙，英宗
访除授例。执政曰：“用馆阁久次及进士高第者。”帝曰：
“第择人，不必专取高科。”执政以维对，遂同修起居注侍迩英讲。

《孙永传》：“永进士第，为诸王府侍读。神宗为颍王，出新
录《韩非子》畀宫僚雠定，永曰：‘非险薄刻核，其书背六
经之旨，愿毋留意’。王曰：‘广藏书之数耳，非所好也’。”
《吴充传》：“充调谷熟主簿，入为国子监直讲，吴王宫教
授等辈多与宗室狎，充齿最少，独以严见惮，相率设
席受经。充作六箴以献，曰视，曰听，曰好，曰学，曰进德，
曰‘《崇俭》’。”仁宗命缮写，赐皇族。英宗在藩邸，书之坐右。
除集贤校理。

《山堂肆考》：宋神宗就邸，英宗命韩魏公择宫僚，荐用
王陶、韩维等。一日，内侍以宫样靴进，维曰：“王安用舞
靴？”神宗亟令毁之。

《宋史孙觉传》：“神宗即位，觉直集贤院，为昌王记室。王
问终身之戒，为陈诸侯之孝，作富贵二箴。”

《郑穆传》：穆熙宁三年召为岐王侍讲。嘉王出阁，改诸
王侍讲。府僚阙员，御史陈襄请择人，神宗曰：“如郑穆
德行，乃宜左右王者。”凡居馆阁三十年，而在王邸一
纪，非公事不及执政之门。讲说有法，可为劝戒者，必
反复擿诵，岐嘉二王咸敬礼焉。

《郑雍传》：“雍为嘉王岐王府记室参军。神宗末年，二王
既长，犹居禁中，雍献四箴规戒，且讽使求出外邸。凡
在邸七年，用久次，以转运使秩留。”

《山堂肆考》：宋元祐中，诏“诸宫学教授员阙，选所举学
官及可为师表、可备讲读者补之，不足则三省各选
京朝官有出身年四十以上者充之。”

《宋史傅楫传》：“徽宗以端王就资善堂学，择师傅为说
书，升楫记室参军，进侍讲、翊善。中人莅事于府者，多
与宫僚狎，楫独漠然不可亲，一府严惮之。”

《翰苑新书》：大观二年，定王、嘉王府侍讲沈锡奏：“真宗
皇帝时，以张士逊为王友，命王答拜，以示宾礼。今讲
读辅翼之官，职在训导，亦王之友傅也。可如王友例，
令王答拜。”

《宋史王十朋传》：“十朋召为秘书郎兼建王府小学教
授。先是，教授入讲堂，居宾位，十朋不可，皇孙特加礼，
而位教授中坐。”

《李浩传》：浩除员外郎，兼皇子恭王府直讲，在王府多
所裨益，且因事以及时政，书之于册，幸上或见之。王
亦素所爱重。他日外补，累年以归，王喜曰：“李直讲来
矣。”

《赵逵传》：逵充普安郡王府教授，奏言路久不通，乞广
赐开纳，勿以微贱为间，庶几养成敢言之气。帝嘉纳
之。普安府劝讲至戾太子事，王曰：于斯时也，斩江充
自归于武帝，何如？逵曰：“此非臣子所能。”王意盖有所
在也。

《刘章传》：“章迁秘书郎，兼普安、恩平两王府教授，迁著
作佐郎，事王邸四岁，尽忠诚，专以经谊文学启迪掖
导，受知孝宗自此始。”

《翰苑新书》：“孝宗初就傅，范元长以待制兼资善堂翊
善，自是率以从官为之。其后亲王府不复除，第以朝
士兼赞读、直讲而已。”

《记纂渊海》：“绍兴五年，娄机为资善小学教授。时皇太
子为惠国公日，陈正言、正道又以屡朝事亲、修身、治
国、爱民四事，手书以献，置之左右，朝夕观省。孝宗出
阁就第，而信王幼，亦命近臣踵为之。”

《宋史史浩传》：浩绍兴十四年登进士第，历温州教授，
升国子博士，因转对，言普安、恩平二王，宜择其一，以
系天下望。高宗纳之，翼日语大臣曰：“浩有用才也。”除
秘书省挍书郎，兼二王府教授。三十年，普安郡王为
皇子，进封建王，除浩权建王府教授。诏建王府置直
讲、赞读各一员，浩守司封郎官兼直讲，一日讲《周礼》，
言：“膳夫掌膳羞之事，岁终则会，惟王及后、世子之膳
羞不会。至酒正掌饮酒之事，岁终则会，惟王及后之
饮酒不会，世子不与焉。以是知世子膳羞可以不会，
世子饮酒不可以无节也。”王作而谢曰：“敢不佩斯训！”
三十一年迁宗正少卿。会金主亮犯边，下诏亲征。时
两淮失守，廷臣争陈退避计，建王抗疏，请率师为前
驱。浩为王力言：太子不可将兵，以晋申生、唐肃宗灵
武之事为戒。王大感悟，立俾浩草奏，请扈跸以供子
职，辞意恳到。高宗方怒，览奏意顿释，知奏出于浩，语
大臣曰：“真王府官也。”既而殿中侍御史吴芾乞以皇
子为元帅，先视师。浩复遗大臣书，言：“建王生深宫中，
未尝与诸将接，安能办此？”或谓使王居守，浩复以为
不可。上亦欲令王遍识诸将，遂扈跸如建康。三十二
年，上还临安，立建王为皇太子。

《汇苑》：绍兴二十五年，以赵逵兼普安恩平王府教授。
逵时为礼部郎，及引对，上曰：“卿乃朕自擢秦桧日荐
士，曾无一言及卿，以此知卿不附权贵。”真天子门生
也。

《宋史陈俊卿传》：“俊卿以校书郎召，孝宗时为普安郡
王，高宗命择端厚静重者辅导之，除著作佐郎兼王
府教授，讲经辄寓规戒，正色特立。王好鞠戏，因诵韩愈《谏张建封书》以讽。王敬纳之。”

《王刚中传》：孝宗为普安郡王，刚中兼王府教授。每侍
讲，极陈古今治乱之故，君子小人忠佞之辨。迁中书
舍人。

《萧燧传》：“燧，孝宗初，除诸王宫大小学教授，轮对，论官
当择人，不当为人择官。”上喜，制《用人论》，赐大臣
《山堂肆考》。宋周必大《辞免兼太子詹事奏状》：“近岁以
来，必于近臣中择尝任王府侍读者就兼是职。”
《宋史光宗本纪》：“绍熙四年冬十月，嘉王府翊善黄裳
上疏，请诛内侍杨舜卿，台谏张叔椿、章颖上疏乞罢
黜。”

绍熙五年五月，嘉王府翊善黄裳、讲读官沈有开、彭
龟年奏，“乞令嘉王诣重华宫问疾”，许之。王至重华宫，
寿皇为之感动。

《山堂肆考》：彭龟年为嘉王府直讲，因讲论鲁庄公不
能制其母，曰：“母不能制，当制其侍御之人。”王问：“此谁
之说？”对曰：“朱熹也。”自后每讲，必问熹说何如。

《宋史危稹传》：“稹迁诸王宫教授，稹谓以教名官，而实
未尝教，请改创宗子学，立课试法如两学。”从之。嘉定
九年，新学成，改充博士。其教养之规，稹所论建。迁秘
书郎、著作佐郎兼吴、益王府教授。

《张虙传》：虙迁秘书郎，预编《宁宗会要》，兼吴益王府教
授，改兼庄文府讲《毛诗》终篇，乞以所读诸子改读《尚
书》。帝曰：“吾固以《诗》《书》成《麟趾》之美也。”

《金史纳坦谋嘉传》：“谋嘉，初习策论进士。大定二十六
年，选入东宫，教郓王琮、瀛王瓌读书。”
《元史郝经传》：“宪宗二年，世祖以皇弟开邸金莲川，召
经谘经国安民之道，条上数十事，大悦，遂留王府。”
《张文谦传》：“文谦，幼聪敏，善记诵，与太保刘秉忠同学。
世祖居潜邸，受邢州分地，秉忠荐文谦可用。岁丁未，
召见，应对称旨，命”掌王府书记，日见信任。邢州当要
冲，初分二千户为勋臣食邑，岁遣人监领，皆不知抚
治，征求百出，民弗堪命，或诉于王府。文谦与秉忠言
于世祖曰：“今民生困弊，莫邢为甚。盍择人往治之，责
其成效，使四方取法，则天下均受赐矣。”于是乃选近
侍脱兀脱、尚书刘肃、侍郎李简往。三人至邢，协心为
治，洗涤蠹弊，革去贪暴，流亡复归，不期月，户增十倍。
由是世祖益重儒士，任之以政，皆自文谦发之
《董文用传》：文用以兵部郎中参议都元帅府事。时诸
王只必铁木儿镇西方，其下纵横需索，文用坐幕府，
辄面折以法。其徒谮文用于王，王遣其傅讯文用，文
用因历指不法者数十事。其傅白王，王召文用谢之
曰：“郎中持此心事朝廷，宜勿怠。”自是省府事颇立。
《张立道传》：立道年十七，以父任备宿卫。世祖即位，立
道从北征，未尝去左右。至元四年，命立道使西夏，给
所部军储，以干敏称。皇子忽哥赤封云南王，往镇其
地。诏以立道为王府文学。立道劝王务农以厚民，即
署立道大理等处劝农官，兼领“屯田事，佩银符。”寻与
侍郎甯端甫使安南，定岁贡之礼。云南三十七部都
元帅宝合丁专制岁久，有窃据之志，忌忽哥赤来，为
王设宴，置毒酒中，且赂王相府官，无泄其事。立道闻
之，趋入，见守门者拒之，立道怒与争。王闻其声，使人
召立道，乃得入。为王言之，王引其手，使探口中肉，已
腐矣。是夕，王薨。宝合丁遂据王座，使人讽王妃索王
印。立道潜结义士得十三人，约共讨贼，刺臂血和金
屑饮之，推一人走京师告变，事颇露，宝合丁乃囚立
道，将杀之。人匠提举张忠者，燕人也，于立道为族兄，
结壮士夜劫诸狱出之，共亡至土蕃界，遇帝所遣御
史大夫博罗欢、王傅别怗与告变人俱来，二人者遂
与立道俱还。按《宝合丁》及王府官尝受赂者，皆伏诛。
有旨召立道等入朝，问王薨时状。帝闻《立道》言，泣数
行下，歔欷久之，曰：“汝等为我家事甚劳苦，今欲事朕
乎？事太子乎？事安西王乎？惟汝意所向。”立道等奏：“愿
留事陛下。”于是赐立道金五十两，以旌其忠。张忠等
亦皆授官有差。

《陈祜传》：“祜一名天祐，博通经史，时诸王得自辟官属。
岁癸丑，穆王府署祜为其府尚书，赐其父母银十锭，
锦衣一袭。王既分土于陕洛，表祜为河南府总管。”
《商挺传》：“世祖封皇子忙阿剌为安西王，立王相府，以
挺为王相。挺进十策于王，曰：睦亲邻，安人心，敬民时，
备不虞，厚民生，一事权，清心源，谨自治，固本根，察下
情。”王为置酒嘉纳。

《赵炳传》：“炳至元十四年，加镇国上将军，安西王相王
府。冬，居京兆。夏，徙六盘山王北伐。六盘守者构乱，炳
自京兆率兵往捕，元恶授首。王还，嘉赏战功，赉赐有
加。”

《窦默传》：世祖命皇子真金从𪐝学，赐以玉带钩，谕之
曰：“此金内府故物，汝老人佩服为宜，且使我子见之，
如见我也。”

《明外史魏观传》：“洪武元年，帝念东宫已立，诸王渐长，
思早谕教，建大本堂，命观侍太子说书，及授诸王经未几，又命观偕文元吉、詹同、吴辅、赵寿等分行天下，
访求遗才。观所举多被擢用。”

《武进县志》：王思明，洪武初以荐召为右傅，侍燕邸，每
进对，非仁义道德弗陈。时藩邸僚属多获罪，帝知思
明中立，独不及也。常上所校《纲目》及手写《大学衍义》
二书，曰：“此万世龟鉴，人主药石。”上因置二书于西斋
宫，朝夕披览。

《献征录》：“梁溥为秦府右长史，临事介直，自王以下咸
敬信。”

《列朝诗集》：“朱右，洪武七年授经晋王，擢晋王府长史。
有《白云槁》行于世。”

瞿佑洪武中为周府右长史。风情丽逸著《剪烛新话》
及乐府歌词，为时传诵。

宁献王弘奖风流，海宁胡奎以儒雅名，请为世子师
傅者七年，告老而归，为辑其诗文序而传之。

《松江府志》：“管讷，洪武中以秀才征拜楚王府纪善。恭
谨强力，事不避难。楚王深加器重，奏晋长史。在职十
年，事无苟从。年七十乞归，王不忍其去，亲制诗慰之，
命世子书‘忠勤良佐’四字以褒，仍奏留本国。先是，讷
五十艰子，及从讨蛮寇于铜鼓，用讷指画，悉破斩之。
诸将以邻于寇壤，欲殄其众，讷进言曰：‘是虽荒裔，亦
人类也。奈何草雉而禽狝之’？”王从其言。指挥使蔡春
退而叹曰：“管公一言，活数万之命，必有后矣！”越数年
生子锡名延枝，教育于宫中。既长，奏为伴读。

《献征录》：谷王年十三，将封宣府。上谓侍臣曰：“谷王年
少，羽翼无人，奈何？”诸大臣奏曰：“辅幼藩非忠勇敢直
不能，阁门使刘璟其人也。”上颔之。即日授谷王长史，
敕提调肃、辽、庆、宁、燕、赵六王府事。

《列朝诗集》：“桂衡，洪武中授谷府奉祠，刻意于诗，日课
不辍。”

《献征录》：“李质洪武八年为靖江王府右相，有敕奖谕
甚至。尝归省先陇王，亲挥翰赋诗以赐，复命官属宴
饯江浒，人以为荣。”

葛诚，为燕府长史，使入奏事，觇朝廷所为。建文密问
燕府事，诚具以实告。建文乃遣诚还燕，使为内应。靖
难师起，杀诚。

吴稷为荆府左长史，改徽府。两辅亲藩，引谊归正，进
贤王箴《芸窗赋》以寓讽。

宋子璟为梁府右长史小心恭恪王敬礼之改越府
右长史凡持己处事如在梁府一府贤之。

周积为德府长史矢心辅导每进讲色温气和启沃
良多。

《列朝诗集》：“谢榛眇”一目：“寓居邺下，赵康王宾礼之。秦
晋诸藩争延致河南北皆称谢榛先生。”

《献征录》：张景明为兴府左长史，袁宗皋为右长史，景
明献《为善最乐诗》，以寓规讽。

《列朝诗集》：蜀献王之国，初即聘汉中教授方孝孺为
世子傅，待以宾师之礼，名其读书之斋曰“正学”，方“正
学”之称自此始。

《献征录》：陈南宾，洪武二十二年擢蜀府长史。时蜀献
王好学礼士，最号贤王，南宾犹随事规谏，王甚敬礼
之，造安车以赐，复为构第，名“安老堂。”

《汉阳府志》：戴景文领河南舞阳谕，继擢宁府伴读。景
文以辅导自任，动规以正，遂与世子不合，不数月解
组，时年甫四十。人曰：“强仕之时曷即遄旋。”景文曰：“吾
职江都、长沙任也，材匪董贾，何以称之。”

《献征录》：龙镡为晋府长史。靖难师起，征兵于晋，镡以
大义不可。靖难后诏械镡至，不屈死之。

《列朝诗集》：“胡粹中，永乐中楚府右长史，在王门凡二
十年，忠心辅导，著《汉史笔记》行于世。”

《祁门县志》：“胡永兴授三河知县，仁明廉介，铨奏考上
上，仁宗亦知其贤。适赵王新封奏乞老成贤辅，上亲
命为右长史，恩诏赐赉殊典。宣德改元，汉王高煦谋
不轨，密使通赵，永兴力谏不从，乃使人邀诸途，歼使
焚书以灭其迹。复面陈大义，极言利害，继之以泣，王
心感悔。及高煦伏诛，言者交章论赵不已，上遣大臣”
奉玺书及奏章下示王，王大惧。永兴曰：“皇上俯念亲
亲，不即加重谴，诚天地之恩。惟献护卫上表谢恩为
宜。”王从之，言者遂息。上待王日益亲厚。

《松江府志》：“李伯玙，宣德中为淮府长史，从王入觐，左
右请他求，伯玙不可，曰：‘君臣之间，有赐无求，求则渎，
渎则不敬’。府使人入贡，道与一县令构争，诏下令于
狱，而释使者不问。伯玙请治之以戒生事。官校有犯，
王械置于市，伯玙请论如律。王有疾，左右请施僧祈
福，伯玙谓不若贷丁役钱以甦卫士，从之。”

藩献记：秀怀王见澍，英庙第五子也。成化六年之国，
汝宁宦竖以王居湫隘，请徙先帅孔宫以广之，王不
许。长史刘诚、赵锐尝进讲《尚书》。诚曰：“戡𥟖者，武也。”锐
执古传曰：“‘文王戡黎’。两长史竞辩不已，王徐言曰：‘先
皇简先生辅予经义，即有未安，何嫌往复乃尔动色
邪’？”诚、锐顿首惭谢《彰德府志》：李显，成化丙戌，以翰林院检讨出事吉王，
后拜长史，再改楚府。时举进士者，往往以长史终身
事藩邸，故当选授，多称病，或托贵势请免。显曰：“士筮
仕即择便利邪？必如公等，顾令王皆孤立乎？往就选
其相楚府，放逐豪猾，官田税改令谨厚者司之。奸人
讼指挥干某受赇，显直其罔，于夜怀金谢，叱却之。”
《嘉兴府志》：“朱绶成化中授翰林院检讨，侍岐王讲读。
弘治庚戌，王出就府邸，奄官专擅，绶据例抗疏，得旨，
颁行诸藩，自是政务悉隶辅臣，迁相晋藩。时王年髦，
世子、世孙俱薨。有欲窃柄者，幽王曾孙于别宫潜奏
权国，上下疑莫能决。绶密疏有王曾孙在，乃得封。”
《宁波府志》：“冯钢，弘治间以吴县教谕迁淮府审理。宸
濠取淮”府瑶琴，钢厉色曰：“此宗器也，安得与人？更请
旗纛。”钢声色更厉不少屈。王甚重之。

《济南府志》：田祯为兴府右长史，以礼事王，正己不阿。
会藩属郡王薨，无嫡嗣，庶子争立，府僚受贿，依违莫
决。比祯至，即启王会议，乃扬言曰：“‘袭封有成宪，岂容
强争。此事若差，关系纲常’。众官相视愕然，即如议具
奏，遂定封焉。”

《明外史殷士儋传》：“士儋，嘉靖二十六年进士。选庶吉
士，授检讨。久之，充裕王讲官。凡关君德治道，辄危言
激论，王为动色。迁右赞善，进洗马，直讲如故。”

《金谿县志》：黄株为淮藩审理。王素骄贵，株至，匡救以
义，调护以礼。王重之，请为世子傅，授《易经》大义。株曰：
“易顺性命之理，眼前皆性，即皆易也。此理殽于天地、
散于万物、具于人之一心，故易心学也。拘拘象占，求
之失矣。”讲《家人卦》，反复切至。夜分，王俞旨赐服带，宴
醉，撤烛归。

《玉海》：徐、韩二王为刺史府，官同外官，资望愈下。永淳
以前，王未出阁，则不开府。元宗诸子不出阁，王官益
轻而名亦减。

《朝野杂记》：“咸平初，命诸王府官分兼南北宅教授。南
宫者，太祖、太宗诸王之子孙处之，所谓睦亲宅也；北
宫者，魏悼王子孙处之，所谓广亲宅也。”

语窥今古，“王官十事：一曰习仪拜牌，二曰接诏送表，
三曰救护，四曰春秋祭坛，五曰朔望朝王，六曰拜千
秋，七曰两台作揖，八曰计期支俸，九曰手谈消日，十
曰染须。”夫林、总之官，沈溺风波者不可胜数。免大察
而登彼岸，仅仅几人。一自曳裾，甘心冷寞，株守空斋，
十事外毫无职掌。安命者方幸可以税驾，而世人皆
以末路视之，岂惟王官日暮途远，六卿宰辅亦有之。
如石东泉、陈毓台之系狱，严分宜生前之辱，张江陵
身后之羞，凄凉景气，又为十事者所笑。其馀海内堪
捧腹辈尚多也。世运承平，中原边塞，皆赖朝廷福泽，
肉食者特借衣冠弹压地方耳。眼见几人，真是经纶
手也。概而论之，王官固卑卑无足比数。纵位三公官
一品，亦电光之过瞬息，总属幻泡空花，世人又何必
鸿毛此而泰山彼也。